AWC สดใสรับท่องเที่ยวฟื้น
AWC ไล่ซื้อกิจการที่มีศักยภาพ แต่ขาดสภาพคล่องเข้ามา เพื่อรอการกลับมาของอุตสาหกรรมการท่องเที่ยวหลังสถานการณ์โควิดคลี่คลาย
AWC ไล่ซื้อกิจการที่มีศักยภาพ แต่ขาดสภาพคล่องเข้ามา เพื่อรอการกลับมาของอุตสาหกรรมการท่องเที่ยวหลังสถานการณ์โควิดคลี่คลาย
6 พ.ย. 2565

คุณค่าบริษัท
ช่วง 2 ปีที่ผ่านมา แม้บริษัท แอสเสท เวิรด์ คอร์ป จำกัด (มหาชน) หรือ AWC ได้รับผลกระทบจากวิกฤตโควิด จนทำให้รายได้หายกำไรหด แต่ AWC ซึ่งเป็นบริษัทในกลุ่ม “เสี่ยเจริญ สิริวัฒนภักดี” มีฐานทุนที่แข็งแกร่ง ใช้โอกาสนี้ในการไล่ซื้อกิจการที่มีศักยภาพ แต่ขาดสภาพคล่องเข้ามาอยู่ในพอร์ตอย่างต่อเนื่อง เพื่อรอการกลับมาของอุตสาหกรรมการท่องเที่ยวหลังสถานการณ์โควิดคลี่คลาย
ล่าสุดประกาศแผน 5 ปี จะทุ่มงบลงทุนก้อนใหญ่ 100,000 ล้านบาท แบ่งเป็น สำหรับการพัฒนาโครงการต่อเนื่อง 15 โครงการ คิดเป็นมูลค่าลงทุนรวมประมาณ 60,000 ล้านบาท ส่วนอีก 40,000 ล้านบาท ไว้รองรับการเข้าซื้อกิจการ การลงทุนปรับปรุงโรงแรมในพอร์ต และอื่น ๆ ในอนาคต โดยทุกโครงการที่ลงทุนใหม่จะเน้นการพัฒนาสู่ความยั่งยืน
ปัจจุบัน AWC มีโรงแรมภายใต้การบริหารจำนวน 5,000 ห้อง โดยมีราคาค่าห้องพักเฉลี่ย (ADR) ที่อยู่ที่ 4,900 บาทต่อคืนต่อห้อง เพิ่มขึ้นจากปี 2562 ซึ่งเป็นปีก่อนเกิดการแพร่ระบาดของโควิด ที่มีอัตรา ADR ที่ 4,200 บาทต่อคืนต่อห้อง ขณะที่อัตราการเข้าพัก (Occupancy : OCC) ปัจจุบันเพิ่มขึ้นเป็น 60% จากช่วงต้นปีอยู่ที่ระดับ 30%
ส่วนการประชุมเอเปกที่จะเกิดขึ้นในช่วงเดือนพฤศจิกายนนี้ เป็นอีกปัจจัยหนุนของ AWC เนื่องจากโรงแรมในเครือที่อยู่ในกรุงเทพฯ 8 แห่ง จำนวน 3,228 ห้อง มียอดจองล่วงหน้าเพิ่มขึ้นถึง 90% เพื่อจัดประชุมสัมมนาเตรียมงานล่วงหน้า ขณะที่โรงแรมในต่างจังหวัดมียอดจองล่วงหน้ายาวถึงกลางปี 2566 แล้ว
สำหรับปี 2566 AWC มีแผนเปิดให้บริการโรงแรมใหม่จำนวน 2 แห่ง ได้แก่ โครงการอินเตอร์คอนติเนนตัล เชียงใหม่ แม่ปิง โฮเทล และโรงแรม อินน์ไซด์ กรุงเทพ สุขุมวิท จำนวน 400 ห้อง เพื่อรองรับนักท่องเที่ยวที่จะเข้ามาเพิ่มขึ้นในปีหน้า ซึ่งในปี 2566 ทางททท.มีเป้าหมายที่จะดึงนักท่องเที่ยวเข้ามาในประเทศไทยได้มากถึง 20 ล้านคน จากปี 2565 ที่คาดว่าจะมีนักท่องเที่ยวเข้ามาประเทศไทย จำนวน 10 ล้านคน
ทำให้คาดว่าผลการดำเนินงานในปี 2566 จะมีโอกาสเติบโตเทียบเท่ากับปี 2562 ที่มีรายได้รวม 11,522 ล้านบาท และมีกำไรสุทธิ 1,054.23 ล้านบาท ส่วนในช่วงครึ่งแรกของปี 2565 มีรายได้รวม 3,613.45 ล้านบาท และมีกำไรสุทธิ 1,421.57 ล้านบาท
สำหรับการประเมินมูลค่า (Valuation) ปัจจุบันราคาหุ้น AWC ซื้อขายกันที่ P/E ระดับ 63.47 เท่า เทียบกับ P/E ตลาดโดยรวมที่ระดับ 17.72 เท่า ถือว่าราคาซื้อขายสูงกว่าตลาดหลายเท่าตัว สอดคล้องกับ P/BV ที่ระดับ 2.43 เท่า ซึ่งสูงกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.62 เท่า
…
รายชื่อผู้ถือหุ้นใหญ่
รายชื่อกรรมการ